Мілтан Фрыдман

**Мі́лтан Фры́дман** (; 31 ліпеня 1912, Бруклін — 16 лістапада 2006) — амэрыканскі эканаміст, вядомы сваімі працамі ў мікраэканоміцы, макраэканоміцы, гісторыі эканомікі, статыстыцы, а таксама актыўнаю абаронай эканамічнага і палітычнага лібэралізму.

У сваёй працы *[[Капіталізм і свабода]]* (1962) ён заклікаў да мінімізацыі ролі ўраду ў свабодным рынку дзеля палітычнай і грамадзкай свабоды. У 1976 годзе Фрыдман стаўся ляўрэатам Нобэлеўскай прэміі «*за дасягненьні ў дасьледваньні спажывецтва, гісторыі грашовага абарачэньня, а таксама за практычную дэманстрацыю складанасьці палітыкі эканамічнай стабілізацыі*».

## Біяграфія
Мілтан Фрыдман нарадзіўся ў Нью-Ёрку ў беднай сям’і жыдоўскіх эмігрантаў з Украіны. Скончыў Унівэрсытэт Рутґерса з дыплёмам па матэматыцы. Працягнуў навучаньне ў Чыкагаўскім унівэрсытэце, дзе атрымаў ступень магістра эканомікі.

З 1937 году працаваў у Нацыянальным бюро эканамічных дасьледваньняў.

У 1946 годзе атрымаў ступень доктара ў Калюмбійскім унівэрсытэце.

Пад час Другой сусьветнай вайны працаваў у міністэрстве фінансаў ЗША, потым у складзе групы дасьледчых-статыстыкаў, што выконвалі замову міністэрства абароны.

У 1946 стаў прафэсарам Чыкагаўскага ўнівэрсытэта, дзе працаваў да сваёй адстаўкі ў 1977 годзе. Якраз у той пэрыяд сфармавалася так званая Чыкагаўская эканамічная школа, яскравым прадстаўніком якой быў сам Фрыдман.

Быў кансультантам ураду ЗША па Пляну Маршала, эканамічным дарадцам прэзыдэнтаў Ніксана і Рэйґана. Вёў калёнку ў часопісе Newsweek у 1966—1984. Працаваў у Гувэраўскім унівэрсытэце рэвалюцыі, вайны і міру пры Стэнфардзкім унівэрсытэце.

Жонка Мілтана Фрыдмана Роза Фрыдман і ягоны сын Дэйвід Фрыдман таксама зьяўляюцца вядомымі эканамістамі-лібэраламі.

## Навуковая дзейнасьць
Фрыдман стаў вядомым праз распрацаваную ім Колькасную тэорыю грошай, паводле якой грашовае абарачэньне вызначае намінальны кошт вытворчасьці. Мілтан Фрыдман лічыцца адным з пачынальнікаў тэорыі манэтарызму, якая прызнавала кіраваньне грашовым абаротам найважнейшым фактарам кіраваньня эканомікаю.

Таксама важным унёскам Фрыдмана ў разьвіцьцё эканамічнай навукі ёсьць яго праца над функцыяй спажываньня і гіпотэзай пэрманэнтнага даходу (1957), крытыка мадэлі Крывой Філіпса і распрацоўка канцэпцыі натуральнага ўзроўню беспрацоўя (1968).

## Працы

### Кнігі і артыкулы для шырокае аўдыторыі
* *Roofs or Ceilings?: The Current Housing Problem* разам з Джорджам Дж. Стыглерам. (Foundation for Economic Education, 1946)
* *Capitalism and Freedom* ISBN 0-226-26401-7 (1962)
* *Social Security: Universal or Selective?* разам з Ўілбурам Дж. Когэнам (1972)
* *There’s No Such Thing as a Free Lunch* (1975), калёнкі з *[[Newsweek]]*
* *Free to Choose: A personal statement*, разам з Розай Фрыдман, (1980)
* *The Case for Overhauling the Federal Reserve*, 1985, Challenge
* *Economic Freedom, Human Freedom, Political Freedom* ISBN 1-883969-00-X (1992), памфлет
* *The Drug War as a Socialist Enterprise*, Фрыдман пра свабоду і наркотыкі, 1992
* *Two Lucky People: Memoirs* (разам з Розай Фрыдман) ISBN 0-226-26414-9 (1998)
* *George Stigler: A Personal Reminiscence*, *Journal of Political Economy* Vol. 101, No. 5 (Oct., 1993), pp. 768—773 JSTOR
* *George J. Stigler, 1911—1991: Biographical Memoir*, 1998
* *Money Mischief: Episodes in Monetary History* ISBN 0-15-162042-3 (1994)
* *The Case for Free Trade* with Rose Friedman, 1997, Hoover Digest
* *Reflections on A Monetary History* *The Cato Journal*, Vol. 23, 2004

## Глядзіце таксама
* Манэтарызм
* Лібэралізм
* Лібэртарыянства
* Чыкагаўская эканамічная школа

## Крыніцы

## Вонкавыя спасылкі
* «Free to Choose» («Свабода выбару») — вядомае тэлешоў Мілтана Фрыдмана — некалькі выпускаў на GoogleVideo
* Фундацыя імя Мілтана Фрыдмана
* Хатняя старонка Фрыдмана

Катэгорыя:Ляўрэаты Нобэлеўскай прэміі ў галіне эканомікі
Катэгорыя:Эканамісты ЗША
Катэгорыя:Эканамісты чыкагаўскай школы